ועדת העבודה והרווחה, כנסת 24, פרוטוקול מספר 62, 2022-01-10 11:49

אפרת רייטן: אני פותחת את הישיבה של ועדת העבודה והרווחה 10 בינואר 2022.

אפרת רייטן: ח' בשבט תשפ"ב.

אפרת רייטן: השעה 11:50.

אפרת רייטן: הצעת חוק הנכים (תגמולים ושיקום) (תיקון מס' 31 והוראת שעה), התשפ"ב-2021, מ/1480 ו-פ/220 של חבר הכנסת אופיר כץ - בהכנה לקריאה שנייה ושלישית.

אפרת רייטן: אני פותחת את זה קודם כל בבקשה לדיון מחדש לפי סעיף 115 לתקנון הכנסת.

אפרת רייטן: רביזיה שאני הגשתי בסוף הדיון הקודם.

אפרת רייטן: אז ראשית נעשה הצבעה לפתיחת הרביזיה.

אפרת רייטן: מי שבעד שירים את היד.

משה אבוטבול: אין זכות הצבעה.

משה אבוטבול: אופוזיציה.

אפרת רייטן: שניים.

אפרת רייטן: בעד – 2 אושר

אפרת רייטן: הרביזיה נפתחה.

אפרת רייטן: אולי אנחנו נסביר, ואני אבקש מהיועצת המשפטית של הוועדה, שנמצאת איתנו בזום כי גם היא חולה, אז נאחל לה קודם כל בריאות רבה לעו"ד יעל סלנט, שתרחיב בשינוי שאנחנו מציעים כאן.

אפרת רייטן: וגם אחר כך אני מבקשת לשמוע את משרד הביטחון וארגון נכי צה"ל, בעקבות שיח טוב והסכמות שהצדדים הגיעו אליהם בעקבות הפנייה שלנו, של הוועדה להגיע לתיקון לגבי סעיף מסוים.

אפרת רייטן: יעל סלנט, היועצת המשפטית של הוועדה, בבקשה.

יעל סלנט: אז אני רוצה להסביר.

יעל סלנט: בפני הוועדה בעצם מונח נוסח שיש בו כל מיני תיקונים שהם בעיקרם תיקונים נוסחיים.

יעל סלנט: בנוסף, יש תיקון אחד מרכזי שהוכנס להצעת החוק לבקשת הוועדה.

יעל סלנט: בדיון הקודם הקראנו בנוסח הכחול שמי שקיבל תגמול לפי סעיף 7(ד) יוכל ליהנות מהתנאים המיטיבים של סעיף 7(ד) החדש, אבל בעצם לא יוכל ליהנות מהתנאים המיטיבים של תגמול נצרך החדש שקבועים בחוק.

יעל סלנט: התנאים המיטיבים לעניין תגמול נצרך.

יעל סלנט: והוועדה קראה למשרד הביטחון, לארגון נכי צה"ל, ללכת לעשות שיעורי בית בעניין הזה ולנסות להגיע להסכמות.

יעל סלנט: ולפי מה שדווח לנו, ההסכמות הן כאלה: כל מי שקיבל תגמול לפי סעיף 7(ד), כלומר תגמול למישהו, תוספת למי שפרש פרישה מוקדמת.

אפרת רייטן: כן.

אפרת רייטן: יש מסלול או הגדרה שנקראת פרישה מוקדמת ויש את מי שנקרא הנצרך.

אפרת רייטן: והן שתי הגדרות שונות לגבי נכי צה"ל לפי החוק ועבורן התנאים הם מעט שונים.

אפרת רייטן: ולשם כך בעצם עשינו את הדיון המחודש הזה.

יעל סלנט: נכון.

יעל סלנט: ובעצם הארגון, בשיתוף עם משרד הביטחון, אחרי משא ומתן, הגיעו להסכמה שמי שקיבל תגמול לפי סעיף 7(ד) ערב הוראת השעה כמובן יוכל להמשיך וליהנות מאותם תנאים מקלים שנקבעו בסעיף 7(ד) בהצעת החוק.

יעל סלנט: ובנוסף לזה, מי שערב הוראת השעה קיבל תגמול לפי סעיף 7(ד), כלומר תגמול פרישה מוקדמת, ורוצה לעבור למסלול של נצרך, הוא יוכל להגיש בקשה בתקופת הוראת השעה, בטרם הגיע לגיל פרישה ולבקש לעשות את המעבר הזה וליהנות מהתנאים המיטיבים של תגמול נצרך.

יעל סלנט: ואני רוצה שמשרד הביטחון יסביר לנו מה הטעם בעצם בהוראה הזאת.

יעל סלנט: וגם, אם כבר, אני אציג את כל השינויים שהיו לנו ואחרי זה נעבור למשרד הביטחון.

יעל סלנט: השינוי הראשון שעשינו, בעמוד הראשון, בסעיף קטן (ב) אמרנו שבעצם בתקופת הוראת השעה יחולו סעיפים 6, 7, 7(ד), 7(ה) ו-20(א) בשינויים האמורים בסעיפים קטנים (ג) עד (יב).

אפרת רייטן: אם את יכולה לומר במילה למה הכוונה.

יעל סלנט: בעצם הצעת החוק קבעה כהוראת שעה תנאים מבחינת מבחני ההכנסה, מיטיבים לקבלת תגמול מחוסר פרנסה.

יעל סלנט: תגמול נצרך, תוספת בשל פרישה מוקדמת.

יעל סלנט: סעיף 7(ה) וסעיף 20(א) זה שינויים שהיו מחויבים בגלל השינויים שעשינו בסעיפים שציינתי.

יעל סלנט: בשלושת התגמולים שציינתי.

יעל סלנט: אז אנחנו אומרים, בתקופת הוראת השעה בעצם הסעיפים שיחולו זה מה שמפורט פה בהצעת החוק.

יעל סלנט: זה הדין שיחול.

יעל סלנט: דבר נוסף שהורדנו בגלל שהוספנו את ההוראה הזאת, זה שסעיף זה יעמוד בתוקפו בתקופת הוראת השעה.

יעל סלנט: הוא כמובן, ההוראות שבו רלוונטיות לתקופת הוראת השעה וזה מה שאמרנו בעצם בסעיף קטן (ב) ולכן אנחנו מורידים את הסעיף הזה והוראה שתישאר בתוך החוק.

יעל סלנט: הדבר הנוסף ששינינו זה בסעיף קטן (יא), בעמוד 4.

יעל סלנט: אני אקריא אותו ואולי נסביר: הוראות סעיף קטן (ד) יחולו גם על נכה שערב תקופת הוראת השעה שולם לו תגמול לפי סעיף 7(ד) או תשלום מחיה מיוחד עקב פרישה מוקדמת המשולם בהתאם לנהלי האגף והגיש בקשה לקבלת תגמול נצרך לפי סעיף 7 או לקבלת תשלום מחיה מיוחד המשולם בהתאם לנהלי האגף, (כלומר, מי שהוא נצרך פחות מ-50%), בתקופת הוראת השעה בטרם הגיע לגיל פרישה כמשמעותו בחוק גיל פרישה.

יעל סלנט: זה בעצם התיקון שנוסף לבקשת הוועדה.

יעל סלנט: ואני אשמח שמשרד הביטחון.

אפרת רייטן: יש לך משהו נוסף שאת רוצה רק להקריא בשינויים ואז נעביר למשרד הביטחון?

יעל סלנט: דבר אחרון אני חושבת.

יעל סלנט: בעמוד 5, אני מפנה אתכם לפסקה 1.

יעל סלנט: מה שנוגע להעברת מידע מרשות המיסים למשרד הביטחון.

יעל סלנט: כמובן שצריך לעבור מידע גם לעניין סעיף 7(ה)(1) שזה בעצם הסעיף שאנחנו מוסיפים פה, עם התנאים המקלים שלו.

יעל סלנט: אז זה איזה שהוא חידוד שהכנסנו.

יעל סלנט: אני מזכירה שהקדמת התחילה שנוגעת להוראה של העברת המידע מרשות המיסים למשרד הביטחון היא תהיה, כלומר העברת המידע, הסעיף יתחיל ב-31 בדצמבר 2022.

יעל סלנט: ובדיון הקודם אמרנו ששר הביטחון בהסכמת שר האוצר ובאישור הוועדה רשאי להקדים.

אפרת רייטן: נכון, זה לגבי העברת המידע.

אפרת רייטן: תודה רבה יעל.

אפרת רייטן: משרד הביטחון, מי הנציג שלנו משם?

לימור לוריא: הילה, ברשותכם, היועצת המשפטית שלנו, תציג את הדברים.

אפרת רייטן: טוב, תודה רבה לימור.

אפרת רייטן: בבקשה הילה.

הילה שר: שלום לכולם, צהריים טובים.

הילה שר: אז כמו שיעל אמרה בצורה מדויקת, לבקשת כבוד יושבת הראש אנחנו היום מביאים תיקון לסעיף התכולה, שנדון כאן בישיבת הוועדה הקודמת.

הילה שר: בעוד שהנוסח הקודם קבע שכל מי שקיבל תגמול פרישה מוקדמת ערב התיקון לא יכול לקבל תגמול נצרך לפי המבחנים החדשים.

הילה שר: בנוסח המתוקן מי שקיבל תגמול פרישה מוקדמת וטרם הגיע לגיל פרישה כן יוכל להגיש בקשה לתגמול נצרך.

הילה שר: חשוב לנו לציין שאנחנו סבורים שהייתה הצדקה גם לסעיף הקודם שנדון בישיבה הקודמת, שהתייחס לכל הקבוצה בעצם של מקבלי תגמול פרישה מוקדמת.

הילה שר: וזאת מכיוון שאין למעשה זכות בנויה לעבור בין תגמולים.

הילה שר: ומכיוון שמדובר בקבוצה שבחרה במסלול הזה ונהנתה לאורך השנים מתגמול שהוא מיטיב, שאפשר ליהנות גם מהכנסות הוניות - דבר שלא התאפשר למקבלי הנצרך.

הילה שר: אבל יחד עם זאת, לבקשת הוועדה אנחנו כאמור בחנו שוב וביחד עם ארגון נכי צה"ל היום אנחנו מציעים נוסח מצומצם יותר של ההוראה.

הילה שר: כך שביחס למקבלי תגמול פרישה מוקדמת, מי שלא יוכל לעבור לתגמול נצרך הוא רק מי שבעצם עבר את גיל הפרישה, גיל 67.

הילה שר: ואנחנו חושבים שההסדר הזה הוא מאוזן והוא נכון.

הילה שר: הוא גם עולה בקנה אחד עם המצב המשפטי הנוכחי לפי מי שממילא עבר את גיל פרישה לא זכאי ולא יקבל את תגמול נצרך.

אפרת רייטן: באמת זה נקרא גיל פרישה מוקדמת.

אפרת רייטן: הוראה של פרישה מוקדמת ולא פרישה.

אפרת רייטן: וקודם כל, אני רוצה להודות לכם על כך שמצאתם את הדרך הנכונה והיצירתית גם לעבוד מול ארגון נכי צה"ל וגם מול הוועדה, כדי להגיע כאן לתוצאה שהיא בעיניי ראויה ומוצדקת.

אפרת רייטן: שלטעמנו, ולכן גם ביקשנו מטעם הוועדה, לעשות את השינוי הרלוונטי בזה בגלל הוראות החוק החדשות.

אפרת רייטן: בגלל שינוי המצב שהוחל מתוקף הוראת השעה הזו.

אפרת רייטן: ואני מודה לך הילה.

אפרת רייטן: את רוצה להוסיף עוד מילה?

הילה שר: לא, אנחנו נשמח שהוועדה תאשר את הכל, כי זה באמת תיקון שהוא חשוב ושהוא בשורה של ממש.

הילה שר: אז אנחנו מודים לכם.

אפרת רייטן: תודה רבה.

אפרת רייטן: ארגון נכי צה"ל נמצא איתנו גם בזום?

נעה בן שבת: אולי רק להגיד שגיל 67 זה לגברים ולנשים זה - - -

משה אבוטבול: לנשים זה לפני.

אפרת רייטן: יש לנו את ארגון נכי צה"ל?

אפרת רייטן: עידן, בבקשה.

עידן קלימן: כן, בוקר טוב.

עידן קלימן: צהריים טובים.

עידן קלימן: קודם כל, יום חשוב לכלל נכי צה"ל.

עידן קלימן: יום שמהווה סנונית ראשונה להסדרים מיטיבים, שמתקבלים בשיתוף פעולה עם משרד הביטחון, משרד האוצר והוועדה בראשותך.

עידן קלימן: התיקון הנוסף משפר את המצב של קבוצת פצועי צה"ל נוספים, על כלל הפצועים שמקבלים תגמולי מחיה ומצבם משתפר בעקבות זה.

עידן קלימן: אני מבקש להודות לך באופן אישי על ההובלה החדה והנמרצת של העניין.

עידן קלימן: לשר הביטחון, לשר האוצר והצוותים שלהם.

עידן קלימן: לחברי הכנסת שגילו, גם מהאופוזיציה וגם מהקואליציה מעורבות והגיעו לסכומים האלה.

עידן קלימן: ללימור, שמגיעה לה באמת מילה טובה על זה שהיא דחפה את זה.

עידן קלימן: וגם לחברים שלי פה בהנהגת הארגון.

עידן קלימן: אנחנו מאוד מתרגשים, יום מדהים.

עידן קלימן: ויאללה, בואו נעביר את זה, נעשה היסטוריה.

אפרת רייטן: תודה רבה עידן.

אפרת רייטן: ואני מקווה, לא מקווה, אני יודעת שאנחנו עוברים למשימה הבאה אחרי שאנחנו מאשרים את זה.

אפרת רייטן: אז גם לימור, כולם כבר עם שכפ"צים לקראת המאבקים הבאים.

אפרת רייטן: אבל אנחנו פה בשביל באמת לקדם את הרפורמה ולסייע לנכי צה"ל ולפתור את החסמים.

אפרת רייטן: ואני חושב שבאמת שיתוף הפעולה שלכם, גם בתיקון הזה, אבל גם בכל מה שמגיע וכל מה שהגיע אלינו לוועדה עם היום.

אפרת רייטן: היכולת שלכם לדבר ולהגיע להסכמות יצירתיות ונכונות, אתם לא מבינים איזה עוצמה זה משדר החוצה.

אפרת רייטן: גם לציבור כולו, לאזרחים, לנו, לנכי צה"ל.

אפרת רייטן: שינוי, באמת שינוי.

אפרת רייטן: ואני מברכת אתכם ואני ממש מפצירה בכם להמשיך בדרך הזו ולהמשיך לעשות את העבודה המשותפת הזו.

אפרת רייטן: היא כל כך חשובה.

אפרת רייטן: אז תודה רבה לכם.

אפרת רייטן: אנחנו נעבור להצבעה.

רות פרמינגר: אני רוצה לנצל את הבמה הזאת ולהודות לך, מעומק ליבי, על כל המסירות שלך, המקצועיות שלך, הנחישות.

רות פרמינגר: תבורכי את, צוות הוועדה וחברי הכנסת.

רות פרמינגר: כולם ברוח שלך, המובילה ומאוד אנרגטית.

רות פרמינגר: אני רוצה להודות לעידן קלימן, שהוא תמיד מסייע לנו.

רות פרמינגר: הרבה תודה עידן.

רות פרמינגר: לצוות של משרד הביטחון, לשר הביטחון.

רות פרמינגר: וכן, גם לחברים שלי בביטוח הלאומי שלי, שאני רואה אותם שם, תבורכו כולכם.

רות פרמינגר: תודה רבה.

אפרת רייטן: תודה רבה לך רותי.

אפרת רייטן: כן, בבקשה חבר הכנסת אבוטבול.

משה אבוטבול: עוד מילה אחת.

משה אבוטבול: עידן וכל החברים.

משה אבוטבול: אנחנו מגיעים, היינו אצלכם, מאוד נהנינו מהביקור.

משה אבוטבול: לראות כמה שאתם פועלים למען הציבור של נכי צה"ל, אתה ואבי המנכ"ל היקר שלך.

משה אבוטבול: אני רק רוצה לומר שטכנית אנחנו לא יכולים להצביע.

משה אבוטבול: אבל מעבר לזה, בוודאי שאנחנו בכל דבר, כפי שאמרתי במליאת הכנסת, ואתה מכיר בדיוק את האמירות שלי.

משה אבוטבול: כל דבר שיכול לתת כוח וכתף לאותו ציבור שמסר את עצמו למען מדינת ישראל, למען העם, אנחנו נהיה בוודאי תמיד לטובתו.

משה אבוטבול: תודה רבה.

אפרת רייטן: תודה רבה.

אפרת רייטן: אז נעבור להצבעה.

אפרת רייטן: נעה, צריכה עוד משהו?

נעה בן שבת: רק אם יעל רצתה אולי להגיד עוד משהו?

נעה בן שבת: אני לא יודעת.

יעל סלנט: כן.

יעל סלנט: רציתי להוסיף, בנוסף להצדקות שהילה אמרה להבחנה בתוך הקבוצה הזאת של מקבלי תגמולים לפי סעיף 7(ד), כמובן שגם מי שמקבל תגמול לפי סעיף 7(ד), כמו שאת אמרת בדיוק, הוא תגמול פרישה מוקדמת.

יעל סלנט: אפשר להגיש אותו בתקופה הזאת.

יעל סלנט: אז בוודאי שאחרי גיל פרישה אין אפשרות להגיש בקשה חדשה, אז בוודאי שגם האפשרות לעבור בין המסלולים היא לא קיימת.

אפרת רייטן: תודה רבה גם על החידוד הזה.

אפרת רייטן: מופיד, היה נדמה לי שהרמת יד.

אפרת רייטן: רצית כבר להצביע?

מופיד מרעי: אמרת הצבעה, בואו נצביע.

מופיד מרעי: אמרנו את הדברים בפגישה הקודמת, בהצבעה הקודמת.

מופיד מרעי: אני לא אחזור על זה.

אפרת רייטן: אנחנו מברכים לגמרי על השינוי ההיסטורי הזה.

מופיד מרעי: התקדמנו, מתקדמים.

מופיד מרעי: ואני מקווה שהיום יעלה למליאה.

אפרת רייטן: מי בעד נוסח החוק כפי שמוצג לוועדה, שירים את ידו.

אפרת רייטן: שלושה.

אפרת רייטן: אין נמנעים ואין מתנגדים.

אפרת רייטן: בעד – 3

אפרת רייטן: נמנעים – 0 אושר

אפרת רייטן: אני שמחה לומר שהתיקון לחוק עבר ויועבר למליאה לקריאה שנייה ושלישית.

אפרת רייטן: תודה רבה לכולכם.